KIRJALLINEN KYSYMYS E-3858/00 esittäjä(t): Daniel Varela Suanzes-Carpegna (PPE-DE) komissiolle. Laajentuminen ja aluepolitiikka: Euroopan aluestrategia (EAS).



Virallinen lehti nro 187 E , 03/07/2001 s. 0067 - 0068



KIRJALLINEN KYSYMYS E-3858/00 esittäjä(t): Daniel Varela Suanzes-Carpegna (PPE-DE) komissiolle (8. joulukuuta 2000) Aihe: Laajentuminen ja aluepolitiikka: Euroopan aluestrategia (EAS) Kun Luxemburgin ryhmään kuuluvien ehdokasvaltioiden (Puola, Unkari, Tekin tasavalta, Slovenia, Viro ja Kypros) kanssa oli tämän vuoden huhtikuussa neuvoteltu kaksi vuotta, käynnistettiin vuoropuhelu rakennerahastosäädösten soveltamisesta (neuvottelujen 21 luku) tähän ryhmään kuuluvissa maissa. Tässä yhteydessä Euroopan parlamentti hyväksyi lokakuussa 2000 päätöslauselman (R5-0417/2000(1), 4.10.2000) Euroopan unionin laajentumisesta, joka sisältää Euroopan parlamentin vaatimukset liittymismenettelystä ja liittymisen yhteydessä käytävistä neuvotteluista. Voiko komissio esittää arvion luvusta 21 käytävien neuvottelujen aikataulusta ja selostaa kyseisten neuvottelujen nykytilannetta ja tähän mennessä saavuttuja tuloksia? Voiko komissio esittää arvion siitä, milloin se aloittaa vuoropuhelun tästä luvusta Helsingin ryhmään kuuluvien ehdokasvaltioiden (Romania, Slovakia, Latvia, Liettua, Bulgaria ja Malta) kanssa osana liittymisneuvotteluja, jotka käynnistyivät 28. maaliskuuta 2000? Päätöslauselman 109 kohdassa Euroopan parlamentti katsoo, että on välttämätöntä ottaa subsidiariteettiperiaatetta noudattaen laajentumisprosessissa huomioon Euroopan aluekehityssuunnitelma ja nivoa se selkeästi aluepolitiikkaan vuonna 2006 tehtävää rakennerahastojen uudistusta silmälläpitäen, jotta voidaan tarjota riittävä vastaus laajentuneen Euroopan unionin kehitystarpeisiin; kehottaa komissiota tässä yhteydessä tarkastelemaan laajentumisen vaikutuksia työllisyyteen, yhteenkuuluvuuteen ja talouden muutoksiin, jotta voidaan hyvissä ajoin toteuttaa toimia alueellisen epätasapainon välttämiseksi; Voiko komissio ilmoittaa, missä määrin se ottaa tämän pyynnön huomioon liittymismenettelyssä ja Luxemburgin ryhmän kanssa luvusta 21 käytävissä neuvotteluissa erityisesti Euroopan aluestrategian osalta? Miten Euroopan aluestrategialla edistetään taloudellista, sosiaalista ja alueellista yhteenkuuluvuutta tavoitteeseen 1 kuuluvilla syrjäisillä saaristoalueilla vastustaen siten kyseisten alueiden syrjäytymisen lisääntymistä, joka on seurauksena Euroopan unionin laajentumisesta? (1) Hyväksytyt tekstit, 4.10.2000, s. 1. Günter Verheugenin komission puolesta antama vastaus (28. helmikuuta 2001) Tässä vaiheessa ei ole mahdollista antaa luotettavaa arviota siitä, milloin 21 lukua koskevat neuvottelut saadaan päätökseen. Valmistelut ovat eri ehdokasmaiden välillä esimerkiksi hallinnollisen toimintakyvyn kehittämisen osalta hyvin erilaisessa vaiheessa. Tämä vaihtelu tulee esille määräaikaiskertomuksissa, joista tuoreimman komissio antoi 8. marraskuuta 2000(1). Yhteisön säännöstön täytäntöönpanoa koskevan velvoitteen täyttäminen on ehdoton edellytys sille, että ehdokasmaat kykenevät liittymisen yhteydessä ottamaan vastaan ja käyttämään hyödyksi varat, jotka niille kohdennetaan rakennerahasto- ja koheesiorahastotoimien toteutusta koskevien sääntöjen perusteella. Arvoisan parlamentin jäsenen mainitsemaan Helsinki-ryhmään kuuluvista maista komissio on saanut kannanotot Latvialta, Liettualta, Slovakialta ja Maltalta. Näin ollen vaikuttaa todennäköiseltä, että 21 lukua koskevat neuvottelut aloitetaan kyseisten maiden osalta Ruotsin puheenjohtajakauden aikana. Tässä vaiheessa ei ole selvää, voidaanko neuvottelut Romanian ja Bulgarian osalta aloittaa samaan aikaan. Keskustelu Euroopan koheesiopolitiikan tulevaisuudesta vuoden 2006 jälkeen ja siihen liittyen Euroopan aluekehitysstrategian merkityksestä on vasta alkamassa. Komissio julkaisi 31. tammikuuta 2001 toisen koheesiokertomuksen(2), jossa esitetään keskustelun käynnistämiseksi joukko tähän asiaan liittyviä ajatuksia ja vaihtoehtoja. Euroopan parlamentti tulee osallistumaan tähän keskusteluun kaikilta osin. Erityisten syrjäisten alueiden osalta parlamentin jäsenelle ilmoitetaan, että komissio on tehnyt neuvostolle ehdotuksia rakennepolitiikan ja maaseudun kehittämisen aloilla(3) näiden alueiden erityisten olosuhteiden huomioonottamiseksi. (1) KOM(2000) 700 lopullinen. (2) KOM(2001) 24. (3) KOM(2000) 732 lopullinen.